**Distrikt 8 – Årsberetning 2019/20**

Velkommen til årsmødet og beretningen for distrikt 8 2019/20. Et noget anderledes årsmøde som i sær er præget af 2 begivenheder, der har haft væsentlig betydning for distriktsledelsens arbejde i det forgangne år.

For mig er det med blandede følelser, at jeg i dag står her og aflægger beretning til Jer. For det skulle slet ikke være mig. På sidste årsmøde den 25. april 2019 blev Flemming Bjerggaard valgt som formand og jeg som næstformand. Jeg havde set frem til samarbejdet med Flemming, og drage nytte af hans erfaringer samt tanker om distriktsarbejdet. Og vi havde allerede drøftet ideer om, hvordan vi kunne udvikle distriktet, så det blev mere nærværende og nyttig for lokalafdelingerne. Men sådan skulle det ikke blive. Flemming blev kort efter årsmødet ramt af alvorlig sygdom og afgik ved døden efter et kort sygdomsforløb.

Den anden begivenhed er Corona pandemien, som er årsag til at vi i dag holder årsmøde et halvt år senere, og ikke som oprindeligt planlagt den 17. april 2020. Siden medio marts 2020 har landet mere eller mindre været lukket ned, og dermed også Ældre Sagen ligget underdrejet. Jeg tror desværre også, at vores arbejde i den kommende tid og på længere sigt vil været påvirket konsekvenserne af Corona krisen.

Som følge af Flemmings bortgang, omkonstituerede ledelsen sig med mig som midlertidig formand. Anders fortsatte lykkeligvis som kasserer. Så er der som vanlig helt styr på finanserne. Anne-Grethe Krogager, som var landsbestyrelsens repræsentant i Distrikt 8, tilbød at blive midlertidig næstformand. Mange tak for det Anne-Grethe. Det har været en stor støtte med en så erfaren person som dig ved min side. Også en stor tak til vores foreningskonsulent Bente Petersen, der ligeledes - som altid – har været en stor hjælp og uvurderlig støtte for en ny distriktsformand.

Herudover lykkedes det meget glædeligt at supplere distriktsledelsen med både en Web-redaktør og en sekretær. Jens Jørgen Alvor-Terpet, St. Heddinge har – hvad var tiltrængt - fået godt styr på vores hjemmeside mv. Torben Petersen, Holbæk har taget sig af bl.a. referatskrivning på en kompetent og effektiv måde. Tak til Jer begge to.

Også distriktskoordinatorerne har som sædvanlig ydet en stor indsats med planlægning og afvikling af temadage med aktuelt og relevant indhold. Som noget nyt har vi nu også fået en distriktskoordinator for motion - Merete Hansen -, som allerede med stor energi har stået for en vellykket temadag. På det ældrepolitiske område har vi fået nedsat et ældrepolitisk udvalg bestående af den erfarne distriktskoordinator Kirsten Møller-Hansen, Fleming Friis Larsen, Roskilde, Bjørn Andersen, Holbæk og undertegnede. Det nye udvalg havde bl.a. planlagt afholdelse af et dialogmøde for de frivillige ældrepolitiske kontaktpersoner i lokalafdelingerne. Det social-humanitære og IT området styres som sædvanligt kompetent og dygtigt af henholdsvis Grethe Hansen og Tonny Viedel Nielsen. Der har i alt været afviklet 3 temadage og 5 andre har været programlagt i 2020, men udsat som følge af Corona nedlukket. Alle vore temadage er velbesøgte, hvilket siger noget om kvaliteten af temadagene. Jeg henviser i øvrigt til distriktskoordinatorernes egne beretninger, som ligger på distriktets hjemmeside.

Vi har i perioden afholdt 4 møder i distriktsledelsen samt 1 formandsmøde.

Et fokusområde for distriktsledelsen har været distriktets synlighed og nytteværdi for lokalafdelingerne. For at blive klogere på lokalafdelingernes syn på distrikterne, aftalte Flemming og jeg lige efter årsmødet, at vi ville tilbyde at komme rundt til lokalafdelingernes bestyrelser og koordinationsudvalgene for at få input samt til gensidig inspiration. Et møde var allerede planlagt, men det måtte så desværre sættes på stand by på grund af Flemmings sygdom.

Et anden ide omkring synlighed var udarbejdelse af en informationsfolder om distriktet. Ideen blev positivt modtaget på møde med distriktsformændene, og efterfølgende besluttede landsbestyrelsen et pilotprojekt, hvor der i første omgang blev udarbejdet en folder for distrikterne 2, 8 og 10. Evalueres efter 1 år. Endelig har vi besluttet som forsøg indimellem at afholde distriktsmøder i lokalafdelingerne i det omfang, det er muligt. Gjorde det i Høng med succes.

Distriktets forretningsorden var af ældre dato, og trængte til at blive støvet af. Den nu gennemgået og revideret forretningsorden blev godkendt af distriktsledelsen den 28. februar 2020 og kan findes på vores hjemmeside.

Da vi startede året havde vi intet Sundhedsudvalg for distrikt 7 og 8. Det har vi nu. I et tæt samarbejde mellem os og distrikt 7 lykkedes det os at få genetableret udvalget. På et velbesøgt og yderst positivt opstartsmøde i februar 2020 i Ringsted var resultatet ikke mindre end 8 kandidater. Efterfølgende har de 2 distriktsledelser godkendt sammensætningen af det nye udvalg, som består af 6 medlemmer – 3 fra hver distrikt – samt 2 suppleanter. Udvalgets formand blev Jørn Husted Madsen, som tillige er formand for distrikt 7, og i øvrigt også nu sidder i landsledelsen. Jeg er sikker på, at det nye udvalg, vil blive et stærkt aktiv. Vi har fået 8 engageret og kompetente medlemmer. Desværre har Corona krisen bevirket, at også det udvalg ikke har kunnet komme rigtig i gang.

Selvom Sundhedsudvalget har været nedlagt har vi heldigvis fortsat haft en repræsentant i Regionens vigtige Patientinddragelsesudvalg. Stor tak til Ragnhild Lindsø for at hun valgte at fortsætte og for hendes kvalificeret og store arbejdsindsindsats.

Udover at få reetableret Sundhedsudvalget har Jørn Husted Madsen og jeg også drøftet andre samarbejdsmuligheder. Vi har med henblik på koordinering og erfaringsudveksling aftalt minimum 2 årlige møder med fast deltagelse af formænd/næstformænd suppleret med relevante fagpersoner efter behov. Endvidere drøftet mulighederne for udveksling af datoer og emner til temadage, så snart disse er kendt, så vi kan undgå at arrangere møder på samme datoer og med enslydende temaer, samt give mulighed for deltagelse på tværs af de 2 distrikter. Endvidere hvis det er hensigtsmæssigt at invitere til fælles temamøder på et for begge distrikter passende geografisk sted. Endelig aftalt etablering af et mailnetværk mellem de 2 distrikters fagkoordinatorer for erfaringsudveksling og inspiration.

Den 4 og 5 februar deltog vi på distriktstræffet i Vingsted. Et par gode og inspirerende dage. Altid godt at mødes og udveksle erfaringer med kollegaer fra andre distrikter. Et resultat fra træffet var beslutning af en 4 punkts handlingsplan:

1. Udvikling af samarbejdet med distrikt 7 både i forhold til distriktsledelsen og fagkoordinatorer
2. Etablering af et Sundhedsudvalg for distrikt 7 og 8
3. Afvikling af en temadag i samarbejde mellem Motion og IT, som skal handle om hvordan IT kan bruges til inspiration i motionsaktiviteter
4. Årsprogram for distriktet/distriktskoordinatorerne med det formål at skabe bedre koordinering samt orientere lokalafdelingerne om distriktets initiativer og datoer

Alle 4 punkter har der været arbejdet med, men den endelig gennemførelse må som mange af de andre initiativer også her afvente normalisering efter Corona.

Til sidst vil jeg sige lidt om min oplevelse af arbejdet i distriktet. Jeg skal være ærlig og sige, at jeg i starten har været noget ambivalent i forhold til distrikternes rolle og værdi i forhold til lokalafdelingerne. Men jeg tror faktisk nu, at distriktet har en funktion at spille. Lokalafdelingerne er meget forskellige både i størrelse og sammensætning. Nogle få lokalafdelinger kan løfte de samme ting som distriktet kan, andre har ikke mulighederne. Det er der, distriktet får en rolle. Men den kan kun udfyldes, hvis lokalafdelingerne bakker op om det. Så jeg kan gentage ordene fra vore nye folder. Det er vigtigt for os, at temadagene og øvrige initiativer er relevante og aktuelle, samt dækker de behov lokalafdelingerne har. For at kunne leve op til det, er det derfor nødvendigt at lokalafdelingerne kommer med ris og ros, forslag og respons både af form og indhold af vores arrangementer, samt ideer og forslag til udvikling af samarbejdet.

Afslutningsvis vil jeg først og fremmest sige tak til de frivillige i distriktet samt ledelsen for Jeres arbejdsindsats samt støtten til mig. Også tak til mine kollegaer i lokalbestyrelserne for deres opbakning til bestyrelsen i det noget underlige og meget anderledes år, vi har været igennem.

Jeg vil slutte af med at gentage afslutningen fra sidste årsberetning.

Uden Jer - intet distrikt!

Tak for ordet.

Dette var Jan Munks beretning som den forelå til det planlagte og senere aflyste årsmøde i oktober 2020.

Som coronaen blomstrede hen over nytåret, stod det klart, at distriktet stod uden ledelse, da alle havde bebudet deres afgang. Derfor måtte der noget ekstraordinært til, og det blev en midlertidig ledelse indtil valg kunne finde sted, og det sker så den 22. juni.

Der er tidligere udmelt, hvad det betyder, men det er vigtigt at notere, at distriktets vigtigste opgaver fortsat varetages af de faglige koordinatorer, som alle har været aktive på hvert deres flet.

Jeg vil slutte denne korte tilføjelse med en tak til alle, der har været medvirkende til, at Distrikt 8 atter kommer i gang. Ikke mindst en særdeles pragmatisk indsats fra vores foreningskonsulent, Bente Pedersen.

Hans Chr. Rasmussen